Predkladacia správa

Grant japonskej vlády poskytnutý Slovenskej republike Medzinárodnou bankou pre obnovu a rozvoj („Svetovou bankou“) bol určený na pomoc pri príprave Projektu modernizácie systému zdravotníctva, ktorého hlavným cieľom je modernizácia oblasti primárnej a sekundárnej zdravotnej starostlivosti, zdravotného poistenia a financovania zdravotníctva.

Správu o výsledkoch riešenia a spôsobe použitia prostriedkov grantu č. TF026121 k 30. júnu 2002 a o spôsobe využitia dielčích výsledkov a výsledného produktu grantu predkladám na základe uznesenia Vlády Slovenskej republiky č. 871 zo dňa 19. septembra 2001, bodu C.1.  

Správu o stave riešenia projektu, výsledkoch riešenia a spôsobe použitia prostriedkov grantu k 1. januáru 2001 a k 31. júlu 2001 som predložil v októbri 2001 a správu o stave riešenia projektu, výsledkoch riešenia a spôsobe použitia prostriedkov grantu k 31. decembru 2001 som predložil na rokovanie vlády v marci 2002. 

Vzhľadom na ukončenie čerpania a realizácie grantu k 30. júnu 2002 predkladaná správa opisuje výsledky riešenia a spôsob použitia prostriedkov grantu k tomuto termínu a zároveň využitie dielčích výsledkov, ako aj výsledného produktu grantu na úrovni štátu.   

Materiál neprešiel medzirezortným pripomienkovým konaním, ktoré sa nevyžaduje nakoľko ide o informáciu a nie sú ukladané úlohy jednotlivým členom vlády.